Diari Oficial de la Generalitat Valenciana


Sumari del DOGV 3639, del 03-12-1999 (1999/10418)

ORDRE de 16 de novembre de 1999, de la Conselleria d'Agricultura, Pesca i Alimentació, per la qual s'estableixen ajudes a les agrupacions de productors de creïlla de consum, no destinada a la indústria feculera.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3639

Data del DOGV
:   03-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10714


Data del document
:   16-11-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * agrupació de productors agraris
    * suport econòmic
    * creïlla

ORDRE de 16 de novembre de 1999, de la Conselleria d'Agricultura, Pesca i Alimentació, per la qual s'estableixen ajudes a les agrupacions de productors de creïlla de consum, no destinada a la indústria feculera. [1999/M10103]
  
El mercat comunitari de creïlla presenta cíclicament fortes oscil·lacions de preus que ocasionen una significativa inestabilitat, tant en les rendes dels agricultors com en els preus percebuts, que en determinades campanyes no arriben a cobrir els mateixos costos de producció.
  
En la Comunitat Valenciana, com en la resta de l'agricultura espanyola, per les seues característiques especials, es manifesten amb major virulència les crisis que es produeixen amb caràcter general en tots els països comunitaris, per la qual cosa es considera necessari incentivar l'organització dels agricultors que es dediquen a la producció de creïlla de consum no destinada a la indústria feculera, en agrupacions de productors, i fomentar al mateix temps les relacions entre tots aquells que intervenen en el procés de comercialització d'aquest producte.
  
Així mateix, és necessari millorar les estructures de producció i comercialització en origen amb la finalitat de preparar el sector per a un futur que cada vegada es presenta més competitiu.
  
En conseqüència, aquesta ordre es dicta per a proporcionar a les esmentades agrupacions de productors un instrument financer, limitat en el temps que, sent compatible amb la normativa comunitària, tinga com a finalitat la millora de la producció i la comercialització del producte objecte de la seua associació.
  
El Reial Decret 617/1998, de 17 d'abril, estableix mesures de suport a les agrupacions de productors de creïlla de consum, no destinada a la indústria feculera.
  
Per tot això, en l'exercici de les facultats que tinc atribuïdes per l'article 35 de la Llei de Govern Valencià,
  
ORDENE
  
Article 1. Objecte
  
Aquesta ordre estableix les bases reguladores per a la concessió d'ajudes a les agrupacions de productors de creïlla de consum no destinada a la indústria feculera, amb l'objectiu de millorar les seues estructures productives i de comercialització.
  
Article 2. Finançament
  
1. Les ajudes que se regulen per aquesta ordre seran cofinançades, al 50% entre la Conselleria d'Agricultura, Pesca i Alimentació i el Ministeri d'Agricultura, Pesca i Alimentació.
  
2. La quantia màxima de les ajudes concedides per les administracions públiques per a les finalitats previstes en el marc d'aquesta ordre no podrà superar el 50% del cost total de les accions recollides en l'article 4, ni l'import total de les aportacions dels socis o membres. Així mateix, l'import anual d'aquestes ajudes no podrà superar l'equivalent al 7,5% de la facturació registrada en l'any anterior de les entitats que figuren com a beneficiàries en l'article 3.
  
3. Aquestes ajudes es faran a càrrec de les línies pressupostàries 403 del capítol 4 i 705 del capítol 7, del programa 714/30, Industrialització i Comercialització Agràries.
  
4. La concessió de l'ajuda estarà condicionada a la disponibilitat de crèdit en el pressupost de la Generalitat Valenciana per a cada exercici, d'acord amb l'Ordre de 26 de setembre de 1994, de la conselleria d'Economia i Hisenda, sobre tramitació anticipada d'expedients de despesa.
  
Així mateix, tots els actes dictats s'entendran condicionats a que en el moment de la resolució subsistisquen idèntiques circumstàncies de fet i de dret a les existents en el moment en que tingueren lloc aquells actes.
  
5. El crèdit disponible per a l'any 2000 és de 26.415.843 pessetes, a raó de cinc milions en el capítol 4 i cinc milions en el capítol 7.
  
Article 3. Beneficiaris
  
1. Podran ser beneficiaris de les ajudes que se regulen en aquesta ordre les agrupacions de productors de creïlla de consum no destinada a la indústria feculera que complisquen els següents requisits:
  
a) Haver estat reconegudes com a tals d'acord amb el Reglament (CEE) 1360/1978, del Consell, de 19 de juny, relatiu a les agrupacions de productors i associacions, o ser reconegudes, en el seu cas, d'acord amb el Reglament (CE) 952/1997, del Consell, de 20 de maig, relatiu a les agrupacions de productors i les seues unions, i acompanyar còpia de la resolució corresponent.
  
b) Constituir un fons operatiu amb aportacions dels seus socis per a l'execució d'un programa d'acció adreçat a les finalitats previstes en l'article 4.
  
2. Excepcionalment podran ser també beneficiàries de les ajudes que es regule en aquesta disposició:
  
a) Les entitats associatives integrades per productors de creïlla que constituïsquen un fons operatiu amb aportacions dels seus socis adreçat a les finalitats previstes en l'article 4 i que reunisquen, almenys, el 75% del nombre mínim de socis i dels volums de producció de creïlla exigibles en el Reglament (CE) 952/1997, del Consell, de 20 de maig, i el Reglament (CEE) 220/1991, de la Comissió, de 30 de gener, pel qual s'estableixen les disposicions d'aplicació del Reglament (CEE) 1360/1978, del Consell, sempre que aquestes entitats es comprometen a aconseguir el 100 per cent de les exigències requerides en els esmentats reglaments en un termini màxim de dos anys.
  
b) Les entitats jurídiques que reunisquen entitats de base integrades per productors de creïlla que constituïsquen un fons operatiu mitjançant aportacions dels seus membres amb la finalitat de posar en marxa mesures comunes d'aplicació i comercialització, i que en conjunt arriben als mínims exigibles previstos en el Reglament (CE) 952/1997, del Consell, i en el Reglament (CEE) 220/1991, de la comissió.
  
3. Les ajudes regulades en aquesta ordre es concediran a cada agrupació de productors per un període no superior a quatre anys. La condició de beneficiari haurà d'obtenir-se en algun dels anys 1998, 1999, 2000 o 2001.
  
4. Correspon a la Conselleria d'Agricultura, Pesca i Alimentació el reconeixement d'aquelles agrupacions de productors que, tenint el domicili social a la Comunitat Valenciana, compten amb un nombre de socis domiciliats en aquesta igual o superior al 90% del total.
  
Article 4. Finalitat
  
Les ajudes contemplades en aquesta ordre es concediran per al finançament d'accions adreçades a diversos dels següents objectius:
  
a) Millores de la producció, la comercialització i la normalització, de les creïlles de consum no destinades a la indústria feculera, sempre que açò no supose pertorbacions de la competència i, en particular, que no consistisquen en complements directes dels preus percebuts pels productors, ni publicitat de marques específiques.
  
b) Concentrar i adaptar l'oferta a la demanda.
  
c) Reduir costos de producció.
  
d) Fomentar pràctiques de cultiu i tècniques de producció i de gestió dels residus respectuoses del medi ambient.
  
e) Millorar la qualitat i varietat de les creïlles per incrementar el seu valor comercial.
  
f) Promocionar la creïlla davant els consumidors.
  
g) Fomentar les accions comunes entre agrupacions de productors.
  
Article 5. Despeses admissibles.
  
Les despeses admissibles objecte d'ajuda hauran d'estar directament relacionades amb les activitats proposades, en particular:
  
a) Despeses de personal (salaris i sous, despeses de formació, càrregues socials, i despeses de missions) així com honoraris per serveis i assessorament tècnic.
  
b) Despeses de correspondència i telecomunicació.
  
c) Despeses de material, i d'amortització de la maquinària.
  
d) Despeses per estudis de mercat i assistència tècnica.
  
e) Despeses per arrendaments financers.
  
f) Despeses per serveis externs especialitzats.
  
g) Inversions en maquinària i utillatge.
  
Article 6. Sol·licituds i resolució
  
1. Les sol·licituds s'adreçaran a la Conselleria d'Agricultura, Pesca i Alimentació, acompanyades de la següent documentació:
  
a) Acreditació dels requisits exigits als beneficaris en l'article 3.
  
b) Acreditació de la constitució del fons operatiu a que es refereixen els apartats 1 i 2 de l'article 3.
  
c) Memòria detallada justificativa de l'activitat objecte de l'ajuda sol·licitada.
  
d) Pressupost detallat de l'activitat objecte de l'ajuda sol·licitada, amb especial esment, en el seu cas, d'altres ajudes concedides per altres administracions públiques, ens públics adscrits o dependents d'aquestes, tant nacionals com internacionals, i per altres persones físiques o jurídiques de naturalesa privada.
  
2. La instrucció del procediment la realitzarà la Direcció General de Pesca i Comercialització Agrària de la Conselleria d'Agricultura, Pesca i Alimentació.
  
3. Transcorreguts sis mesos des de la presentació de sol·licituds de les ajudes sense que haguera recaigut resolució expressa, s'entendran desestimades.
  
4. La resolució serà notificada als interessats en els termes prevists en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquesta resolució posarà fi a la via administrativa, i contra aquesta podrà interposar-se recurs potestatiu de reposició o contenciós administratiu, de conformitat amb allò que es disposa en els articles 114 a 116 de la referida llei.
  
Article 7. Justificació de les ajudes
  
En el termini de sis mesos comptadors des de la finalització de les accions anuals objecte de l'ajuda, els beneficiaris hauran de justificar el compliment de la finalitat per a la qual es va concedir l'ajuda, l'aplicació dels fons rebuts així com les aportacions dels socis. Amb aquesta finalitat presentaran memòria de les accions realitzades i declaració de les despeses realment efectuades en el seu compliment.
  
Les entitats conservaran els documents justificatius de les despeses objecte d'ajuda, els quals estaran a disposició de l'administració per tal de procedir a la comprovació de les accions i despeses realment efectuades.
  
DISPOSICIONS ADDICIONALS
  
Primera
  
En tot allò no previst en aquesta ordre, regirà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i el que es dispose en la llei de pressupostos corresponent a cada exercici i en la normativa de desenvolupament d'aquesta.
  
Segona
  
Es delega en el director general de Pesca i Comercialització Agrària la concessió i denegació de les ajudes previstes en aquesta disposició.
  
DISPOSICIONS FINALS
  
Primera
  
Es faculta la Direcció General de Pesca i Comercialització Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 16 de novembre de 1999
  
La consellera d'Agricultura, Pesca i Alimentació,